**Prečo jem slovenské potraviny**

Pre náš život a zdravie je dôležité, aby sme jedli kvalitné potraviny. Bolo zistené, že ľudia by mali jesť také potraviny, ktoré sa urodia alebo vypestujú v ich krajine, pretože ich organizmus je prispôsobený k zloženiu takých potravín.

Ďalším dôvodom, prečo by sme mali jesť domáce potraviny, je ich kvalita. Na Slovensku sú prísne pravidlá a normy na kvalitu potravín, ktoré musia výrobcovia dodržiavať. Preto sa môžeme na slovenské potraviny spoľahnúť. Keďže jeme slovenské potraviny, podporujeme výrobcov potravín na Slovensku. Tým zároveň podporujeme zamestnávanie ľudí, ktorí majú možnosť pracovať doma a nemusia cestovať za prácou do zahraničia. Týmto spôsobom sa štát stáva sebestačným v potravinách a nie je odkázaný na dovoz potravín z iných štátov.

Na Slovensku máme výborné podmienky pre pestovanie obilia, ovocia, zeleniny i pre chov dobytka. A tým máme zabezpečené mlieko a mliečne výrobky, vajcia, mäso a mäsové výrobky. Keď sa pestujú potraviny doma, zveľaďuje sa krajina. Napríklad: kosia sa lúky, nešíri sa burina tam, kde sa pasú zvieratá. Keď naša krajina bude sebestačná vo výrobe potravín, budeme šetriť aj životné prostredie - nebude potrebné dovážať potraviny z ďalekých krajín, na čo je treba veľa pohonných hmôt pre dopravné prostriedky, ktoré veľmi znečisťujú životné prostredie, Znečistením ovzdušia sa menia klimatické podmienky na zemeguli, stúpa teplota ovzdušia. To má za následok v niektorých oblastiach zemegule veľké dlhodobé suchá a inde veľké prívaly dažďa, ktoré ničia krajinu. Preto by sme sa mali správať rozumne v našom spôsobe života a šetriť životné prostredie.

autor práce: **Tereza Spustová**

ročník: **V. B**

adresa školy: **Základná škola, Komenského 2, 059 21 Svit**